Lone Møller (S), 2004-10-26:
Den teknologiske udvikling giver muligheder for forbedringer, men den stiller næsten også altid nye spørgsmål.
Det er det, vi står over for her.
Muligheden for at bruge særlige dørlåse og personlige alarm- og pejlesystemer giver på den ene side mulighed for at bruge mindre tid på overvågning og mere tid på omsorg – man kan målrette indsatsen over for netop de patienter, der har en særlig risiko for at skade sig selv ved at forvilde sig uden for de rammer, de kan overskue.
På den anden side øger vi overvågningen eller giver i hvert fald nogle en følelse af øget overvågning, og jeg mener, at vi skal tage det alvorligt.
Med særlige låsningsordninger må vi ikke få en åben afdeling til pludselig at ændre karakter til en lukket afdeling.
Socialdemokraterne er grundlæggende positive over for de muligheder, der ligger i det her forslag, men vi tror ikke på, at det her er en vidunderteknologi, som løser alle problemer.
Derfor er det vigtigt at gøre formålet med lovforslaget helt klart.
M009S05500649subh.fm Page 638
Thursday, November 11, 2004 4:03 PM
Formålet for os er at forbedre kvaliteten af de tvangsforanstaltninger, der findes; forbedre følelsen af frihed for den enkelte patient i målgruppen; forbedre de ansattes vilkår, så de kan få bedre tid til at give patienterne pleje og omsorg frem for overvågning; forbedre forholdene for de andre patienter på afdelingen, så de ikke underlægges foranstaltninger, der ikke er nødvendige for dem; og forbedre trygheden for de pårørende, så de ikke skal ængstes for, at deres ægtefælle eller familiemedlem forvilder sig væk og bliver forvirret og bange og i nogle tilfælde endda gør skade på sig selv.
Det skal være formålet med denne her lov.
Vi skal tage bekymringerne fra de høringsforslag, som vi har fået, alvorligt.
Det afgørende er, at teknikken ikke betyder, at patienter, der ikke er omfattet af målgruppen, skal være udsat for frihedsberøvelse.
Jeg tænker bl.a. – som det blev nævnt i det forrige indlæg – på patienter med synshandicap og patienter med bevægelseshandicap, de skal ikke underlægges det her forslag.
Det er vigtigt, at de særlige dørlåse, som vi nu giver tilladelse til, kan betjenes af andre grupper end dem, som vi vil hindre udsætter sig selv for fare.
Den nye teknologi skal være støttende i plejen af de psykisk syge, hjælpe personalet til at give patienterne en bedre omsorg.
Det må ikke ende med, at personalet bliver passive, så de kun reagerer, når en alarm udløses.
Teknologien kræver, at mennesker skal være i mere kontakt med hinanden, ikke mindre.
Der er brug for et menneskeligt nærvær, som kan hjælpe patienterne til et bedre liv under den øgede overvågning.
Hvis ikke vi støtter personalet i at være mere opmærksomme på patienternes behov, kan overvågning endda ende med at blive mere ubehagelig og frustrerende og en begrænsning af patienternes frihed.
Og plejepersonalet ender i en rolle, der begrænser patienternes muligheder frem for at forbedre dem.
Formålet med loven må ikke være at gøre det nemmere, det må være at gøre det bedre.
Med den målsætning støtter vi forslaget.
Vi har en del spørgsmål, som vi ønsker stillet i forbindelse med udvalgsbehandlingen, men generelt er vi positive over for forslaget.
Jeg skal med disse bemærkninger, da SF’s ordfører ikke kan være til stede i salen, sige, at de ikke kan støtte forslaget.